আগামী বিধানসভা নির্বাচনের প্রচারেও বুদ্ধদেব ভট্টাচার্যকে বাড়তি গুরুত্ব দিচ্ছে আলিমুদ্দিন। কলকাতা এবং সংলগ্ন চার জেলার প্রচারে প্রাক্তন মুখ্যমন্ত্রীকে চান দলের রাজ্য সম্পাদক সূর্যকান্ত মিশ্র। দলীয় সূত্রের খবর, সেই কারণেই এখন বিভিন্ন কর্মসূচিতে তাঁর উপস্থিতি নিয়ে চাপ দিচ্ছে না সিপিএম।
মিছিলের (জাঠা) মোড়কে গোটা রাজ্যেই সিপিএম কার্যত নির্বাচনী প্রচার শুরু করে দিয়েছে। বিধানসভা ভোটের দিকে লক্ষ্য রেখে জমি তৈরির এই পর্বে দলের রাজ্য সম্পাদক-সহ প্রথমসারির নেতারাই রয়েছেন। তবে নির্বাচনী প্রচারে কলকাতার কাছাকাছি জেলাগুলিতে কয়েকটি সভায় বুদ্ধদেবকে চাইছেন দলের নেতারা। এখনও সিদ্ধান্ত না হলেও দলের প্লেনাম উপলক্ষে ব্রিগেডের সভাতেও তাঁকে রাখার ইচ্ছা রয়েছে সিপিএম নেতৃত্বের। ২০১৪ সালের লোকসভা নির্বাচনেও প্রচারে ছিলেন প্রাক্তন মুখ্যমন্ত্রী। তবে তখনও হাতে গোনা কয়েকটি সভাই করেছিলেন তিনি। শারীরিক কারণে রাজনৈতিক কর্মসূচিতে কিছুটা রাশ টানতে হয়েছে তাঁকে। সেই ছাড়টুকু দিয়েই এবারও বিধানসভা নির্বাচনে তাঁকে প্রচারে রাখতে চাইছে সিপিএম।
সাংগঠনিক প্রস্তুতির কারণে সিপিএম এখনই আনুষ্ঠানিকভাবে নির্বাচনী প্রচারের আবহে ঢুকতে চাইছে না। রাজ্য দলের শীর্ষ নেতৃত্বের মতে, গণসংগঠনকে সামনে রেখে রাজ্যব্যাপী মিছিলের কর্মসূচি চলছে। সেই মিছিল ঘিরে যে উত্তাপ ছড়িয়েছে তা নতুন মাত্রা যোগ করেছে রাজনৈতিক পরিবেশে। তাতে প্লেনামের আগে ও পরে বিভিন্নভাবে নিচুতলা পর্যন্ত সংগঠনকে সংহত করার সুযোগ থাকছে। পরোক্ষে নির্বাচনী প্রস্তুতির কাজও এতে অনেকটা এগিয়ে যাবে। তারপর ভোটের কাজ করতে অসুবিধা হবে না। কিন্তু ভোটের জন্য ঘোষিত পরিকল্পনা নিয়ে নামলে সংগঠনের অন্য কাজ ব্যাহত হয়। প্লেনামের আগে ব্রিগেডের সমাবেশই দলকে পুরোপুরি নির্বাচনী কর্মকাণ্ডের মধ্যে নিয়ে যাবে বলে মনে করছেন তাঁরা।
এদিকে, বিধানসভা অধিবেশনের প্রথমদিনই সরকারের কাছে বিভিন্ন প্রশ্ন সংবলিত আরও একটি বই প্রকাশ করবেন সূর্যকান্ত।